સીમાવર્તી મોટેલના પ્રાંગણમાં સ્વિમિંગપુલની નજીક એક મેપલવૃક્ષની છાયામાં લીલાછમ ઘાસ પર ખુરશી નાખીને બેઠો છું. ઈ.સ. ૧૯૮૦માં તેમની કવિતાઓ માટે જેમને નોબેલ પારિતોષિક મળ્યું હતું, એવા પોલેન્ડના કવિ ચેસ્લો મિલોસનો ન્યૂયોર્કથી અંગ્રેજીમાં પ્રગટ થયેલો કાવ્યસંગ્રહ હાથમાં છે. મોટેલની પછીતેથી એકદમ ખીણ શરૂ થઈ જાય છે, જે ગાઢ વનરાજીથી શોભે છે. થોડે દૂર રહેલી નોર્થ જ્યોર્જિયા યુનિવર્સિટીનું સોનેરી ટાવર દેખાઈ જાય છે. સોનેરી ટાવર આ નગર દલાનેગામાં સૌપ્રથમ આ પ્રદેશમાં સોનાની ખાણ મળેલી તેનો જાણે નિર્દેશ કરે છે. આજે હવે એ ખાણમાંથી સોનું કાઢવામાં નથી આવતું, પણ નગરપાલિકાએ ગોલ્ડ મ્યુઝિયમ બનાવી નગરનો એ ઇતિહાસ જાળવી રાખ્યો છે.